Ryan Crouser

Ryan Crouser (sündinud 18. detsembril 1992 Oregoni osariigis Portlandis) on USA kuulitõukaja, maailmameister ja kahekordne olümpiavõitja. Talle kuuluvad kuulitõuke maailmarekordid sise- ja välitingimustes ning olümpiarekord.

Karjäär 

Crouser alustas kergejõustikutreeninguid põhikoolis. Koolispordis võistles ta edukalt nii kuulitõukes kui ka kettaheites. 2009. aastal püstitas ta kettaheites USA noorterekordi 61.72 ning võitis USA meistrivõistlustel kuulitõuke ja kettaheite. Sellega pääses ta mõlemal alal USA noortekoondisse. 2009. aasta noorte maailmameistrivõistlustel Brixenis võitis Crouser kuulitõuke võistluste rekordiga 21.56 ja oli kettaheites teine. 2010. aastal jättis Crouser jalavigastuse tõttu hooaja vahele. 2011. aastal püstitas ta USA gümnaasiumide rekordi kuulitõukes (23.54) ja kettaheites (72.40).

2011. aastal siirdus Crouser õppima Texase Ülikooli. Tema esimene hooaeg ülikoolispordis ebaõnnestus vigastuse ja haiguste tõttu. 2013. aasta suvel naasis ta võistlustele ning tuli NCAA meistriks kuulitõukes. 2014. aastal tuli Crouser kuulitõukes USA üliõpilasmeistriks nii sise- kui ka välitingimustes, kettaheites, milles ta oli küll hooaja edetabeli liider, pidi ta loobuma finaalist kuulitõukes saadud vigastuse tõttu. 2015. aastal oli ta NCAA sisemeistrivõistlustel kuulitõukes Stipe Žunići järel teine. Suvistel meistrivõistlustel vigastas Crouser pöialt ning oli kettaheites ja kuulitõukes viies. 2016. aastal tuli ta kuulitõukes taas NCAA sisemeistriks ning tõukas uue USA üliõpilaste siserekordi 21.73.

2016. aastal lõpetas Crouser ülikooli ning keskendus kuulitõukele. Ta võitis USA olümpiakoondise katsevõistlused isikliku rekordiga 22.11 ning pääses Rio de Janeiro olümpiamängudele. Olümpiafinaalis püstitas Crouser olümpiarekordi 22.52, võitis kuldmedali ning tõusis kõigi aegade edetabelis 10. kohale.

2017. aasta maailmameistrivõistlustel Londonis sai Crouser tulemusega 21.20 kuuenda koha. 2019. aastal Dohas võitis ta isikliku rekordiga 22.90 hõbemedali, kaotades maailmameistriks tulnud Joe Kovacsile ühe sentimeetriga ning edestades samuti 22,90 tõuganud Tomas Walshi paremuselt teise tõukega.

2021. aastal püstitas Crouser Fayetteville'is uue kuulitõuke sisemaailmarekordi 22.82. USA olümpiakoondise katsevõistlustel Eugene'is tõukas ta uue maailmarekordi 23.37, parandades varem Randy Barnesile 1990. aastast kuulunud tippmarki 25 sentimeetriga. Tokyo olümpiamängudel tuli Crouser teist korda olümpiavõitjaks ning püstitas uue olümpiarekordi 23,30. 2021. aasta lõpuks kuulus Crouserile kolm kõigi aegade parimat kuulitõuketulemust, kümnest pikimast tõukest oli ta sooritanud üheksa. Lisaks olümpiakullale ning maailma- ja olümpiarekorditele püsis ta aasta jooksul võitmatuna ning tuli Teemantliiga võitjaks. Ajakiri Track & Field News valis ta aasta meeskergejõustiklaseks ning USA kergejõustikuliit andis talle kui parimale meeskergejõustiklasele Jesse Owensi auhinna.

2022. aastal võitis Crouser tulemusega 22.44 Belgradi sisemaailmameistrivõistlustel kuldmedali. Kodustel maailmameistrivõistlustel Eugene'is tuli ta kaasmaalaste Kovacsi ja Josh Awotunde ees maailmameistriks, tõugates maailmameistrivõistluste rekordi 22.94.

Isiklikud rekordid 

Väljas

Sees

Isiklikku 

Crouser on kasvanud tugevate kergejõustikutraditsioonidega Oregoni osariigis. Tema perekonnas on veelgi kergejõustiklasi, kes on peamiselt tegelenud heitealadega. Ryani isa Mitch on endine USA koondisse kuulunud kettaheitja, onu Brian on kahtedel olümpiamängudel võistelnud odaviskaja, teine onu Dean võistles kettaheites ja kuulitõukes ning nõod Sam ja Haley Crouser on odaviskajad.

Ryan Crouser õppis Texase Ülikoolis inseneriteadusi ja majandust. 2016. aastal sai ta magistrikraadi rahanduse erialal.

Alates 2019. aastast töötab Crouser Arkansase Ülikooli kergejõustikuklubis vabatahtliku treenerina.

Välislingid 

 

Ameerika Ühendriikide kuulitõukajad
Sündinud 1992